In nomine sancte et individue Trinitatis, Patris et Filii et Spiritus Sancti. Notum sit omnibus, tam futuris quam presentibus, quod ego Fredericus de Hemonismonte, frater Ansculfi, via Ierosolimitana sepulti, tradidi ecclesie Sancti Petri de Cluniaco omnem hereditatem nostram ex integro, mediam scilicet partem ecclesie supradicte ville, medietatem trium nemorum, IIIes comminas, duo prata obtima, XVI quartarias terre, XX percatas, XXV mancipia et XVI manentes super hoc predium, exceptis mancipiis: hujus predii villicus est Barcellio, qui fideliter providet pro posse suo; hoc predium concessum est Sancti Petri ecclesie, eo tenore quod nullus advocatus ibi habeatur. Guido de Prisneio tenet modo hoc allodium, et per violentiam suam vult sibi retinere, unde consilium est fratribus ecclesie, ut ab ipsis inde ille excommunicetur, et ipso excommunicato, apud ducem Teodericum fiat proclamatio.